Stilbaai: Veilige vervoer vir leerlinge bespreek | Netwerk24
Stilbaai: Veilige vervoer vir leerlinge bespreek
Deur Jackie Kruger 20 Januarie 2020 16:30
Die Wes-Kaapse onderwysdepartement (WKOD) sê daar word vandeesweek vergaderings met die verkeersdepartement gehou nadat ouers van Stilbaai kommer uitgespreek het oor die busse waarmee leerlinge na skole vervoer word.
’n Bus waarmee leerlinge verlede Woensdag vervoer is, se deur het na bewering in die ry oopgegaan en nog ’n bus het glo nie ’n agterste nommerplaat nie.
Die WKOD het vroeër gesê ’n nuwe kontrakteur is aangestel om leerlinge van die gebied na nabygeleë skole te vervoer. Die kontrakteur het egter nie Woensdag leerlinge vervoer nie omdat daar probleme met die busse was. Hy het gesê nuwe voertuie is bekom om leerlinge Donderdag te vervoer.
Van die bekommerde ouers het hulle na die Independent Civic Organisation of South Africa (Icosa) gewend.
Dawid Kamfer, Wes-Kaapse leier van Icosa, sê hulle neem kennis van die ouers se kommer. Kinders se veiligheid moet ’n top-prioriteit wees.
Die WKOD sê by navraag daar sal vandeesweek vergaderings met die verkeersdepartement gehou word om enige onduidelikhede oor die vervoer van leerlinge op die roete op te klaar.
Die diensverskaffer ontken die bewering dat die bus se deur in die ry oopgegaan het. Volgens die diensverskaffer beskik al sy busse oor geldige nommerplate.
Leerlinge se veiligheid is nie onderhandelbaar nie, sê die WKOD. Die WKOD se distrikskantoor sal roetes in die omgewing monitor en met die verskillende diensverskaffers kontak maak.
Meer oor: Wes-Kaapse Onderwysdepartement | Dawid Kamfer | Stilbaai | Skoolbus | Vervoer | Leerlinge